སློབ་མ་རྣམས་ལ་འདི་སྐད་གདམས་པར་བྱ་སྟེ། ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་གོ་འཕང་ཐོབ་པར་བྱ་བའི་ཕྱིར་དང་། ཁྱད་པར་དུ་ཡང་ལམ་སྒྲུབ་པའི་འགལ་རྐྱེན་བར་ཆད་མཐའ་དག་ཞི་བ་དང་། མཐུན་རྐྱེན་ཐམས་ཅད་བདེ་བླག་ཏུ་བསྒྲུབ་པར་བྱ་བའི་ཕྱིར་ཁྲོ་བོའི་རྒྱལ་པོ་དཔལ་རྟ་མཆོག་རོལ་པ་གསང་སྒྲུབ་བམ། ཤངས་ལུགས་སམ། ཞབས་བརྒྱད་པར་གྲགས་པ་འདི་ཉིད་ཀྱི་དབང་བསྐུར་བའམ། བྱིན་གྱིས་བརླབས་པའི་རིམ་པ་ཟབ་མོ་ཞུས་ལ་ཉམས་སུ་བླང་སྙམ་པ་བྱང་ཆུབ་ཏུ་སེམས་བསྐྱེད་པ་གསལ་བཏབ་ནས་གསན་པར་མཛོད། དེ་ལ་ཡང་དག་པར་རྫོགས་པའི་སངས་རྒྱས་ཀྱིས་གསུངས་པའི་ཆོས་ཐམས་ཅད་ཐེག་པ་རིམ་པ་དགུའི་ཆོས་སུ་འདུས་པ་ལས་འདིར་བསྐྱེད་པ་མ་ཧཱ་ཡོ་གའི་ཆོས་སྐོར། དེ་ལའང་སྒྲུབ་སྡེ་ཆེན་པོ་བརྒྱད་ཡོད་པ་ལས་པདྨ་གསུང་གི་ཆོས་སྐོར། དེ་ལའང་རྟ་མཆོག་རོལ་པ་དང་། པདྨ་དབང་ཆེན། བདེ་གཤེགས་འདུས་པ། གསང་བ་འདུས་པ། བདུད་རྩི་ཐིགས་པ་ལ་སོགས་པ་མང་དུ་ཡོད་པ་ལས་རྟ་མཆོག་རོལ་པའི་སྐོར། དེ་ལ་ཕྱི་སྒྲུབ། ནང་སྒྲུབ། གསང་སྒྲུབ་གསུམ་ལས། འདིར་ཤིན་ཏུ་བྱིན་རླབས་ཆེ་བའི་གསང་སྒྲུབ་ཟབ་མོ་འདི་ཉིད་ཀྱི་བྱུང་ཚུལ་ལོ་རྒྱུས་ལ། དཔལ་ལྡན་ཤངས་པ་བཀའ་རྒྱུད་ཀྱི་ཆིག་བརྒྱུད་རྡོ་རྗེའི་རྒྱས་བཏབ་པའི་བརྒྱུད་པ་རིན་ཆེན་བདུན་དུ་གྲགས་པའི་ནང་ཚན་བརྒྱུད་པ་ལྔ་པ་འཕགས་པ་སྤྱན་རས་གཟིགས་ཀྱི་རྣམ་འཕྲུལ། གྲུབ་ཐོབ་ཆེན་པོ་དབོན་སྟོན་སྐྱེར་སྒང་པ་ཆོས་ཀྱི་སེང་གེ་དེ་ཉིད་ཀྱིས་ཐུགས་དམ་འོད་གསལ་ཆོས་སྐུའི་ངང་ནས་དག་པའི་ཞིང་ཁམས་དུ་མ་གཟིགས། སངས་རྒྱས་བྱང་སེམས་མང་པོ་ལས་ཆོས་གསན། ཁྱད་པར་ཤིང་ཕོ་རྟའི་ལོ་དགུན་ཟླ་ར་བའི་ཚེས་བཅུ་བདུན་གྱི་ཐོ་རངས་མནལ་ལམ་བཟུང་ནས་ནུབ་ཕྱོགས་ཨོ་རྒྱན་གྱི་ཡུལ་དུ་བྱོན་པས། སློབ་དཔོན་ཆེན་པོ་པདྨ་འབྱུང་གནས་དང་མཇལ་ནས། དེང་སང་བོད་ཡུལ་ན་ཆོས་སྒྲུབ་པ་ལ་སྤྱིར་ལྷ་སྲིན་སྡེ་བརྒྱད། ཁྱད་པར་རྒྱལ་གདོན་འབྱུང་པོའི་ཚོགས་རྣམས་ཀྱི་བར་ཆད་ཆེ་བར་ཡོད་པས། དེ་དག་གི་གཉེན་པོར་གྱུར་པའི་རྟ་མགྲིན་གྱི་སྒྲུབ་ཐབས་ཟབ་པ་ཞིག་ཞུ་བྱས་པས། སློབ་དཔོན་སྐད་ཅིག་དེ་ཉིད་ལ་རྟ་མགྲིན་ཞལ་གསུམ་ཕྱག་དྲུག་པ་ཞིག་ཏུ་གྱུར་ནས་རྟ་སྐད་ཐེངས་གསུམ་བཏོན་པས་སྣང་སྲིད་ཀྱི་མ་མོ་མཁའ་འགྲོ་ཐམས་ཅད་འདུས་ནས་ཚོགས་ཀྱི་འཁོར་ལོ་ལ་སོགས་པ་ཚུལ་བཞིན་བྱས། དུས་དེ་ཉིད་དུ་སློབ་དཔོན་པདྨས་དབོན་སྟོན་སྐྱེར་སྒང་པ་ལ་རྟ་མགྲིན་འདི་ཉིད་ཀྱི་དབང་བསྐུར་བ་གནང་ངོ་། །དེའི་ཚེ་སློབ་དཔོན་གྱི་ཞལ་ནས་ངས་རྟ་མགྲིན་གྱི་སྒྲུབ་ཐབས་བརྒྱ་རྩ་བརྒྱད་ཀྱི་ནང་ནས་མཆོག་ཏུ་གྱུར་པ། རྟ་མཆོག་རོལ་པའི་རྒྱུད་ལས་བཏུས་པའི་གསང་སྒྲུབ་ཟབ་མོ་ཞིག་སྙེ་མོར་གཏེར་དུ་སྦས་པ་སྔགས་པ་ཞིག་གིས་གཏེར་ནས་ཐོན་ཡོད་པས་དེར་ཞུས་ཤིག རྒྱལ་པོ་པེ་དཀར་དཀོར་འདྲེ་འབྱུང་པོའི་ཚོགས་རྣམས་དང་ལྷ་མ་སྲིན་སྡེ་བརྒྱད་ཐམས་ཅད་འཇོམས་པར་བྱེད་དོ། །ཞེས་ལུང་བསྟན་པས། སྙེ་མོར་བྱོན་ནས་སློབ་དཔོན་སྔགས་པ་རྒྱ་གངས་རི་བ་ཞེས་བྱ་བ་ལ། རྟ་མགྲིན་གསང་སྒྲུབ་འདི་ཉིད་ཞུས་སོ། །དེ་ནས་ཡང་མནལ་ལམ་བཟུང་ནས་སློབ་དཔོན་པདྨ་ལ་ཞུས་པས་ལན་གསུམ་གྱི་བར་དུ་ད་རུང་འཁོར་ལོ་མ་བྱིན་པར་འདུག་པས་ཞུས་ཤིག་གསུངས་པས། ཡང་ཉི་ཁྲི་དང་། བུར་ཏོང་དང་། དོལ་སྣམ་གཉིས་ཕུལ་ནས་ཞུས་པས་འཁོར་ལོ་ཡང་གནང་། འདི་ཉིད་ཀྱི་གྲུབ་པ་ཐོབ་ཅིང་འགྲོ་ཕན་རྒྱ་ཆེ་བར་བྱུང་བས་རྟ་མགྲིན་སྐྱེར་སྒང་ལུགས་ཞེས་ཕྱོགས་ཐམས་ཅད་དུ་གྲགས་པར་གྱུར། དེ་ལ་གཉན་སྟོན་སྦས་པའི་རྣལ་འབྱོར་གྱིས་འདི་ཉིད་ཞུས་ནས་བསྒྲུབས་པས། ཞག་ཉི་ཤུ་རྩ་གཅིག་ནས་ཞལ་མངོན་སུམ་དུ་གཟིགས་ཤིང་ལུང་བསྟན་ཐོབ། དཀར་ཆུང་རྒྱལ་པོ་ལ་སོགས་པ་དཀོར་བདག་འཁྲུགས་ཏེ་གནོད་པའི་སྨྱོན་པ་བརྒྱད་ཅུ་ཙམ་བཏུལ། གཞན་ཡང་ལྷ་སྲིན་གདུག་པ་ཅན་མང་པོ་དམ་ལ་བཏགས། དེ་ལ་སངས་རྒྱས་སྟོན་པས་ཞུས་ནས་བསྒྲུབས་པས་ཞལ་མངོན་སུམ་དུ་གཟིགས། འབྱུང་པོ་མང་པོ་བཏུལ་ཞིང་དམ་ལ་བཏགས། ཁྱད་པར་འདིའི་སྒོ་ནས་དཀར་ཆུང་རྒྱལ་པོ་བཏུལ་བས་རྒྱལ་པོ་དེ་ཉིད་སྤྲེའུའི་པགས་པའི་གོས་དང་སྟག་གི་ཤམ་ཐབས་གོན། བྱ་ཕོ་གཅིག་ཁྲིད་ནས་ཕྱག་ཞུང་ཞུང་འབུལ་ཞིང་བདག་རྗེས་སུ་བཟུང་འཚལ་ཟེར་བ་དུས་དེ་ཉིད་དུ་དམ་ལ་བཏགས། དེའི་ནངས་པར་སངས་རྒྱས་གཉན་སྟོན་གྱི་གསུང་ནས་མདང་དཀར་ཆུང་རྒྱལ་པོ་དེ་ལྟར་བྱེད་པ་དེ་ཁོ་གཏིང་ནས་མོས་ཤིང་ཐུལ་བ་ཡིན་གསུངས། དེ་ལྟར་ཏིཥྛ་བཛྲཱ་ཡ་སྭཱ་ཧཱ། ས་གསུམ་གྱི་བདུད་ཐམས་ཅད་འདུལ་བའི་དབང་ཐམས་ཅད་ཐོབ་པར་གྱུར་ཅིག་ཅེས་བརྗོད་ལ་མེ་ཏོག་གཏོར། དེ་ལྟར་ན་ཁྱེད་རང་རྣམས་ཡན་ལག་བཞི་རྫོགས་ཀྱི་ཆོ་གས་རྟ་མཆོག་རོལ་པའི་སྐུར་གྱུར་པ་མཆོད་ཡུལ་དུ་བཟུང་སྟེ་མངལ་དབུལ་གྱི་ཚུལ་དུ་མཆོད་ཡོན་ལ་སོགས་པའི་མཆོད་པས་ཀྱང་མཆོད་པའི་མོས་པ་མཛོད། ཨོཾ་བཛྲ་ཨརྒྷཾ་ཨཱཿཧཱུྃ་སོགས། ཤིས་པ་བརྗོད་པའི་ཚིགས་སུ་བཅད་པས་ཀྱང་མངའ་གསོལ་བའི་མོས་པ་མཛོད། བཀྲ་ཤིས་གང་ཞིག་སེམས་ཅན་ཀུན་གྱི་སྙིང་ལ་གནས། །ཐམས་ཅད་བདག་ཉིད་རིགས་ཀུན་གྱི་ནི་བདག་པོ་མཆོག །སེསམ་ཅན་མ་ལུས་སྐྱེད་བྱེད་བདེ་བ་ཆེན་པོ་སྟེ། །དེས་ནི་དེང་ཁྱོད་དབང་སྐུར་མཆོག་ལ་བཀྲ་ཤིས་ཤོག །ཅེས་བརྗོད་ཅིང་མེ་ཏོག་གཏོར། དེ་དག་ནི་ལྷ་སྒོམ་པའི་རྗེས་གནང་ངོ་། །གསུང་བཟླས་པའི་རྗེས་སུ་གནང་བའི་སླད་དུ། སློབ་དཔོན་གྱི་ཐུགས་ཀར་ཉི་མ་ལ་ཧཱུྃ་ཡིག་གི་མཐར་སྔགས་ཕྲེང་གིས་བསྐོར་བ་ལས་སྔགས་ཕྲེང་གཉིས་པ་བྱུང་། ཞལ་ནས་ཐོན། ཁྱེད་རང་རྣམས་ཀྱི་ཞལ་དུ་ཞུགས། ཐུགས་ཀའི་ས་བོན་གྱི་མཐར་འཁོད་པའི་སྔགས་ཕྲེང་ལ་ཐིམ། དེ་ལས་འོད་ཟེར་དམར་པོའི་ཚོགས་འཕྲོས། གདུག་པ་ཅན་ཐམས་ཅད་ཚར་བཅད། བླ་མ་ཡི་དམ་རྒྱལ་བ་སྲས་དང་བཅས་པའི་ཐུགས་རྗེ་བྱིན་རླབས་ནུས་མཐུ་ཐམས་ཅད་བསྡུས་ཏེ་ཐིམ་པས་རྒྱུད་བྱིན་གྱིས་བརླབས་པའི་མོས་པ་དང་བཅས་ལྷའི་ང་རྒྱལ་བརྟན་པོའི་ངང་ནས་འདི་རྣམས་ཀྱི་རྗེས་ཟློས་མཛོད། གོང་གི་སྔགས་རྣམས་ལན་གསུམ་རེ་རྗེས་ཟློས་བྱར་གཞུག གྱིན་གྱིས་བརླབ་པའི་ལུང་གི་སླད་དུ། སློབ་དཔོན་ལ་དྲིན་ལན་གྱི་ཚུལ་དུ་མེ་ཏོག་འཐོར་བ་དང་བཅས་འདིའི་རྗེས་ཟློས་མཛོད། བཅོམ་ལྡན་བདག་ལ་སོགས། སློབ་དཔོན་གྱིས་ཀྱང་མེ་ཏོག་གི་ཕྲེང་བ་སྔགས་སུ་བྱས་ཏེ་སྤྱི་བོར་བཞག་པས་རྒྱུད་བྱིན་གྱིས་བརླབས་པའི་མོས་པ་མཛོད། བཅོམ་ལྡན་འདི་ལ་སོགས། དམ་བཅའ་བའི་ལུང་གི་སླད་དུ། དུས་འདི་ནས་བཟུང་སྟེ་ཇི་སྲིད་བྱང་ཆུབ་སྙིང་པོ་ལ་མཆིས་ཀྱི་བར་དུ་བཅོམ་ལྡན་འདས་དཔལ་རྟ་མཆོག་རོལ་པ་ཡི་དམ་དུ་འཛིན་སྙམ་པས་འདིའི་རྗེས་ཟློས་ལན་གསུམ་མཛོད། སློབ་དཔོན་དགོངས་སུ་གསོལ། བདག་རིག་པ་འཛིན་པ་ཞེས་བགྱི་བ་དུས་འདི་ནས་བཟུང་སྟེ་ཇི་སྲིད་བྱང་ཆུབ་སྙིང་པོ་ལ་མཆིས་ཀྱི་བར་དུ་དཔལ་རྟ་མཆོག་རོལ་པ་ཡི་དམ་གྱི་ལྷར་གཟུང་བར་བགྱིའོ། །ཐུགས་ཀྱི་རྗེས་གནང་གི་སླད་དུ། སློབ་དཔོན་གྱི་ཐུགས་ཀ་ནས་འོད་ཟེར་འཕྲོས་མདུན་བསྐྱེད་ཀྱི་ཐུགས་ཀར་ཕོག དེའི་ཐུགས་ཀ་ནས་རང་དང་འདྲ་བའི་ལྷ་ཚོགས་ཆད་དེ་རང་གི་སྤྱི་བོ་ནས་ཞུགས། སྙིང་གའི་ཧཱུྃ་ཡིག་ལ་ཐིམ་པའི་རྐྱེན་གྱིས་འཁོར་རྣམས་གཙོ་བ་ལ་ཐིམ། དེའང་རིམ་གྱིས་འོད་དུ་ཞུ་ནས་སྙིང་གའི་ཧཱུྃ་ལ་ཐིམ། དེའང་ཞབསཀྱུ་ཁོག་པ། ཁོག་པ་མགོ་བོ། མགོ་བོ་ཟླ་ཚེས། ཟླ་ཚེས་ཐིག་ལེ། ཐིག་ལེ་ནཱ་ད་ལ་ཐིམ། དེའང་མི་དམིགས་པའི་ངང་དུ་མཉམ་པར་ཞོག་མཛོད། དེ་ལས་སླར་རྟ་མཆོག་རོལ་པའི་སྐུར་ལམ་གྱིས་ལྡང་མཛོད། དེའི་མཐའ་རྟེན་དུ་ཕྲིན་ལས་གཏོར་མའི་དབང་བསྐུར་བ་ནི། གཏོར་མ་མགོར་བཞག་ལ། དུས་གསུམ་སངས་རྒྱས་ཐམས་ཅད་ཀྱྀ། །སྐུ་གསུང་ཐུགས་ཀྱིས་བྱིན་བརླབས་ཤིང་། །དངོས་གྲུབ་རྣམ་གཉིས་འབྱུང་འགྱུར་བའི། །གཏོར་མའི་དབང་བསྐུར་སྦྱིན་པར་བྱ། །བཛྲ་ཀྲོ་དྷ་ལ་ཨ་བྷི་རིཉྩ་བཏགས་པ་བརྗོད། གཏོར་མ་ལྷར་གསལ་བ་སྤྱི་བོའི་གཙུག་ཏུ་ཐིམ་པའི་མོས་པ་མཛོད། དེ་ནས་སྲུང་བའི་སླད་དུ་ཁྱེད་རང་རྣམས་ཀྱི་སྤྱི་བོར་ཧཱུྃ་ཡིག་བཀོད་པ་ལ་དེ་འདྲ་བ་དུ་མ་བྱུང་སྟེ་སྐུ་ལུས་ཀྱི་སྟོད་སྨད་ཐམས་ཅད་རྡོ་རྗེའི་གོ་ཆས་ཞུ་ལུགས་སུ་གཏམས་པའི་མོས་པ་མཛོད། མཛུབ་མོ་གཡས་སུ་ཏྲཱུྃ་ལས་ཁྲོ་བོ་རྡོ་རྗེ་གནོད་སྦྱིན་ནག་པོ་ཕྱག་གཉིས་ཀྱིས་མཆེ་བ་དང་སྡིགས་མཛུབ། གཡོན་དུ་ཨོཾ་ལས་ཁྲོ་བོ་མི་འཆི་ཐབ་སྦྱོར་དམར་པོ་རྒྱ་གྲམ་དང་སྡིགས་མཛུབ་ཅན་དུ་བསྐྱེད་ལ། ཨོཾ་ཏྲཱུྃ། ཞེས་ལྟེ་བ། སྙིང་ག ལྟག་པ། དཔྲལ་བ། སྤྱི་བོ་རྣམས་སུ་རིམ་པར་མཛུབ་མོ་གཉིས་བསྣོལ་བ་རེག གནས་དེ་དང་དེར་ཁྲོ་བོ་གཉིས་པོ་ཟུང་རེ་ཞབས་བསྣོལ་ནས་ཞལ་ཕྱིར་གཟིགས་ཏེ་སྲུང་བའི་ལས་མཛད་པའི་ཐུགས་ཀ་ནས་རྡོ་རྗེའི་ལུ་གུ་རྒྱུད་བྱུང་བས་བསྲུངས་ཤིང་བརྟན་པར་བསམ་མོ། །དེས་རྗེས་གནང་གི་དངོས་གཞི་གྲུབ་ནས། མཇུག་དམ་ཚིག་ཁས་བླང་བ་སོགས་སྤྱི་ལྟར་བྱས་ལ་སློབ་མ་རྣམས་རིམ་གྱིས་བརྒྱུད་ནས་རྩ་བའི་བླ་མའི་བར་དུ་བྱིན་རླབས་ཀྱི་བརྒྱུད་པ་མ་ཉམས་པར་བྱོན་པའི་ཡི་དམ་ཁྱད་པར་ཅན་འདི་ཉིད་ཀྱི་དབང་བསྐུར་བའམ། བྱིན་གྱི་རླབས་པ་ཟབ་མོ་སྒྲུབ་པར་བྱེད་པ་ལ། སློབ་དཔོན་གྱི་བྱ་བ་རྣམས་གྲུབ་ཟིན་ནས། སློབ་མ་ལ་བྱ་བའི་རིམ་པ་ཐོག་མར་ཡོན་དབུལ་ཞིང་གསོལ་བ་གདབ་པའི་སླད་དུ། ད་ལྟར་གྱི་སློབ་དཔོན་འདི་ཉིད་དཔལ་རྟ་མཆོག་རོལ་པར་གསལ་བ་ལ་དེ་ཉིད་ཀྱི་བྱིན་རླབས་ཟབ་མོ་ཞུ་བའི་ཡོན་དུ་མཎྜལ་ཕུལ་ནས། གསོལ་བ་འདེབས་པ་འདིའི་རྗེས་ཟློས་མཛོད། ཐམས་ཅད་མཁྱེན་པའི་སྟོན་པ་པོ། །འཇིག་རྟེན་གསུམ་གྱི་འདྲེན་མཛད་ལྷ། །འཁོར་བ་འདམ་གྱི་ཚོགས་ནང་དུ། །བྱིང་བ་སྐྱབས་མེད་བདག་ལ་སྐྱོབས། །རྡོ་རྗེ་བླ་མ་མཛད་དུ་གསོལ། །ཞེས་ལན་གསུམ་རྗེས་ཟློས་བྱ། དེ་ནས་མདུན་གྱི་ནམ་མཁར་དཔལ་རྟ་མགྲིན་ལ་རྩ་བརྒྱུད་ཀྱི་བླ་མ་ཡི་དམ་དཀྱིལ་འཁོར་གྱི་ལྷ་ཚོགས་དཔའ་བོ་མཁའ་འགྲོ་བསམ་གྱིས་མི་ཁྱབ་པས་བསྐོར་བ་དང་བཅས་པའི་སྤྱན་སྔར་ཡན་ལག་བདུན་དང་ལྡན་པའི་སྒོ་ནས་བྱང་ཆུབ་མཆོག་ཏུ་སེམས་བསྐྱེད་སྙམ་པས་འདིའི་རྗེས་ཟློས་ལན་གསུམ་གྱི་བར་དུ་མཛོད། དཀོན་མཆོག་གསུམ་ལ་བདག་སྐྱབས་མཆི། །སོགས་ལན་གསུམ་བརྗོད། བྱིན་རླབས་ཀྱི་དངོས་གཞི་དབང་བཞི་བྱིན་རླབས་ཀྱི་ཚུལ་དུ་བསྐུར་བ་ནི། མདུན་གྱི་མཎྜལ་གཏོར་མ་དང་བཅས་པ་དབྱེར་མེད་པ་ལས། ཆོས་འབྱུང་གྲུ་གསུམ་དམར་ནག་ཕྱི་རོལ་ནས་ཡེ་ཤེས་ཀྱི་མེ་ཕུང་ཁ་དོག་སྣ་ལྔ་འབར་ཞིང་འཁྲུགས་པའི་དབུས་སུ་པདྨ་ཉི་མ་ཀླུ་བརྒྱད་བསྣོལ་བའི་གདན་གྱི་སྟེང་དུ་ཁྲོ་བོའི་རྒྱལ་པོ་རྟ་མགྲིན་ཅེས་སོགས་མངོན་རྟོགས་ལྟར་གསལ་བཏབ། དེའི་སྟེང་གི་ནམ་མཁའ་ལ་སློབ་དཔོན་ཆེན་པོ་པདྨ་འབྱུང་གནས། དབོན་སྟོན་སྐྱེར་སྒང་པ་ཆོས་ཀྱི་སེང་གེ་ལ་སོགས་པ་རྩ་བརྒྱུད་ཀྱི་བླ་མ་དམ་པ་རྣམས་དང་། མཐའ་སྐོར་ཀུན་དུ་ཡི་དམ་ཞི་ཁྲོ་རབ་འབྱམས་ཀྱི་ལྷ་ཚོགས། སངས་རྒྱས་བྱང་ཆུབ་སེམས་དཔའ་གནས་གསུམ་གྱི་དཔའ་བོ་མཁའ་འགྲོ་དམ་ཅན་རྒྱ་མཚོའི་ཚོགས་དང་བཅས་པ་སྤྲིན་ཕུང་འཐིབས་པ་ལྟར་མངོན་དུ་བཞུགས་པར་བསམ། བླ་མ་དང་ཡི་དམ་ངོ་བོ་ཐ་མི་དད་པ་ལ་རང་གི་ལུས་ལོངས་སྤྱོད་ཐམས་ཅད་ཕྱི་ནང་གསང་བའི་མཆོད་པའི་བྱེ་བྲག་བསམ་གྱིས་མི་ཁྱབ་པར་སྤྲུལ་པས་མཆོད་པར་བསམས་ལ། བླ་མ་རིན་པོ་ཆེ་བདག་ལ་བུམ་པའི་དབང་བསྐུར་དུ་གསོལ། སྐུ་ཡི་བྱིན་རླབས་ལུས་ལ་གཞུག་ཏུ་གསོལ། ཞེས་གསོལ་བ་བཏབ་པས། སློབ་དཔོན་རྟ་མགྲིན་དུ་གསལ་བ་དང་། མདུན་གྱི་རྟ་མགྲིན་གཉིས་ཆར་གྱི་དཔྲལ་བ་ནས་འོད་ཟེར་དཀར་པོ་བསམ་གྱིས་མི་ཁྱབ་པར་བྱུང་བའི་སྣ་ལ་རྟ་མགྲིན་དཀར་པོ་འཇིགས་ཤིང་རྔམས་པ་སྐུ་ཆུང་ལ་ཡན་ལག་རགས་པ་དཔག་ཏུ་མེད་པ་བྱུང་ནས། ཁྱེད་རང་རྣམ་པའི་སྤྱི་བོ་ནས་ཐོགས་མེད་དུ་ཞུགས་ཤིང་ཐིམ་པས་ལུས་ཀྱི་ནང་ཐམས་ཅད་ཁེངས། ནད་གདོན་སྡིག་སྒྲིབ་མི་མཐུན་པའི་ཕྱོགས་ཐམས་ཅད་ཞལ་དུ་དམར་ཆམ་ཆམ་གསོལ། སྐུ་ལུས་ཀྱི་མེ་ཕུང་གིས་གཞོབ་ཐུལ་ཐུལ་བསྲེགས། མཚོན་ཆ་སྣ་ཚོགས་ཀྱིས་གཏུབས། རྡོ་རྗེའི་གར་མཛད་སྔགས་ཀྱི་སྒྲ་བསྒྲགས་པས་ལུས་སེམས་ལ་བདེ་ཆེན་གྱི་ཡེ་ཤེས་སྐྱེས། ཁྲོ་བོའི་རྒྱལ་པོའི་སྐུའི་བྱིན་རླབས་ཞུགས། བུམ་པའི་དབང་བསྐུར་བ་ཐོབ་པའི་མོས་པ་གྱིས་ཞེས་བརྡ་སྤྲད་ལ། སློབ་དཔོན་གྱིས་ཨོཾ་ཧྲཱིཿཔདྨཱནྟ་ཀྲྀ་ཏ་སོགས་སྔགས་ཀྱི་མཐར། ཕྱོགས་བཅུ་དུས་གསུམ་ན་བཞུགས་པའི་རྩ་བརྒྱུད་ཀྱི་བླ་མ། ཡི་དམ་དཀྱིལ་འཁོར་གྱི་ལྷ་ཚོགས། སངས་རྒྱས་བྱང་སེམས་གནས་གསུམ་གྱི་དཔའ་བོ་མཁའ་འགྲོ་དམ་ཅན་རྒྱ་མཚོའི་ཚོགས་དང་བཅས་པ་རྣམས་དང་། ཁྱད་པར་དུའང་བཅོམ་ལྡན་འདས་དཔལ་རྟ་མཆོག་རོལ་པའི་ལྷ་ཚོགས་འཁོར་དང་བཅས་པ་ཁྱེད་རྣམས་ཀྱིས་རྡོ་རྗེའི་སློབ་མ་འདི་རྣམས་ལ་དུས་ད་ལྟ་ཉིད་དུ། མྱུར་བ་ཉིད་དུ། འདུག་ས་འདི་ཉིད་དུ་བྱིན་གྱིས་རློབས་ཤིག ནད་གདོན་སྡིག་སྒྲིབ་འགལ་རྐྱེན་བར་ཆད་མི་མཐུན་པའི་ཕྱོགས་ཐམས་ཅད་ཞི་བར་བྱིན་གྱིས་རློབས་ཤིག མཐུན་རྐྱེན་ལེགས་པའི་ཡོན་ཏན་ཐམས་ཅད་གོང་ནས་གོང་དུ་འཕེལ་ཞིང་རྒྱས་པར་བྱིན་གྱིས་རློབས་ཤིག ཅེས་པའི་མཐར་སྔགས་རྣམས་དྲག་ཏུ་བརྗོད་ཅིང་། གུ་གུལ་གྱི་དུད་པས་བདུག ཌཱ་དྲིལ་གྱིས་སྣ་དྲངས་པའི་རོལ་མོའི་སྒྲ་ཆེན་པོ་བྱའོ། །དེ་བཞིན་དུ་གསང་བའི་དབང་དང་། གསུང་གི་བྱིན་རླབས་ངག་ལ་ཞེས་པའི་གསོལ་བ་གདབ། མགྲིན་པ་ནས་འོད་ཟེར་དམར་པོའི་སྣ་ལ་རྟ་མགྲིན་དམར་པོ་བྱུང་། མགྲིན་པ་ནས་ཞུགས་གསུང་གི་བྱིན་རླབས་དང་གསང་བའི་དབང་ཐོབ་པར་མོས་ལ་སྔགས་རོལ་བྱའོ། །ཡང་མཆོད། ཤེས་རབ་ཡེ་ཤེས་ཀྱི་དབང་དང་ཐུགས་ཀྱི་བྱིན་རླབས་ཡིད་ལ་ཞེས་གསོལ་བ་གདབ། ཐུགས་ཀ་ནས་འོད་ཟེར་མཐིང་གའི་སྣ་ལ་རྟ་མགྲིན་མཐིང་ག་བྱུང་། སྙིང་གར་ཐིམ་པས་ཡིད་ཀྱི་སྡིག་སྒྲིབ་དག ཐུགས་ཀྱི་བྱིན་རླབས་ཞུགས། ཤེས་རབ་ཡེ་ཤེས་ཀྱི་དབང་ཐོབ་པར་བསམས་ལ་སྔགས་རོལ་བྱ། ཡང་མཆོད། དབང་བཞི་པ་དང་། སྐུ་གསུང་ཐུགས་ཀྱི་བྱིན་རླབས་ལུས་ངག་ཡིད་གསུམ་ལ་ཞེས་སོགས་ཀྱིས་གསོལ་བ་གདབ། ལྟེ་བ་ནས་འོད་ཟེར་དཀར་དམར་མཐིང་གསུམ་གྱི་སྣ་ལ་རྟ་མགྲིན་དཀར་